**Z Á P I S N I C A**

**z XVI. zasadnutia Obecného zastupiteľstva obce Choča**

**konaného dňa 20.06.2017 o 19.00 hod. v zasadačke OcÚ.**

**Prítomní: viď prezenčná listina**

Počet prítomných poslancov OZ: 7

Neprítomní – ospravedlnení: 0

Neprítomní – neospravedlnení: 0

Začiatok zasadnutia: 19.00 hod.

Ukončenie zasadnutia: 20.35 hod.

**Program: 1. Otvorenie,**

**2. Procedurálne otázky,**

**3. Kontrola plnenia uznesení ,**

**4. Záverečný účet obce Choča k 31.12.2016 – prejednanie návrhu,**

**5. Odpredaj obecného pozemku par.č. 103/4,**

**6. Rôzne,**

**7. Návrh na uznesenie,**

**8. Záver**

**K bodu 1**

Starostka obce Alena Záhoreczová privítala poslancov, hlavnú kontrolórku a ostatných prítomných na XVI. riadnom zasadnutí Obecného zastupiteľstva.

**K bodu 2**

Starostka obce dala hlasovať o programe dnešného zasadnutia.

*S navrhovaným programom zasadnutia všetci poslanci OZ jednohlasne súhlasili.*

*Za …..................7 poslanci, proti ........................ 0, zdržal sa ......................0,*

Za zapisovateľku zasadnutia starostka navrhla referentku OcÚ pani Zuzanu Rudzanovú,

za členov návrhovej komisie pani Bc. Mariannu Švábovú a pána Jozefa Havrana, za overovateľov zápisnice pána Ondreja Segíňa a Katarínu Rosinskú.

*Za ….................. 7 poslanci, proti …...................... 0, zdržal sa ….....................0,*

**K bodu 3**

Na predošlom zasadnutí OZ bolo prijaté uznesenie č.161 – XV./2017, kde bolo uložené hlavnej kontrolórke obce pani Helene Halmovskej prešetriť opodstatnenosť anonymného podnetu, ktorý na predošlom zasadnutí predložil poslanec pán Jozef Havran.

Anonymný pisateľ žiada prešetriť či je v súlade so zákonom, že starostka obce vyberá zamestnancov do MŠ, či je možné aby zamestnala svoju dcéru, keď nemá potrebné vzdelanie, ďalej žiada prešetriť podriadenosť a nadriadenosť zamestnancov, a poukazuje na Etický kódex starostu.

Kontrolórka obce sa vo veci tohto podnetu obrátila na MŠVVaŠ SR odkiaľ jej bolo doručené stanovisko, ktoré pani kontrolórka predložila obecnému zastupiteľstvu obce Choča.

Zo stanoviska MŠVVaŠ SR vyplýva, že starostka obce postupovala v súlade so zákonom. Problém, ktorý sa ukázal v súvislosti s platovým zaradením učiteľky MŠ starostka obce bude riešiť s  mzdovou účtovníčkou pani Švarbovou za prítomnosti hlavnej kontrolórky Heleny Halmovskej a tiež za prítomnosti zástupcu starostky pána Pavla Kériho.

Kópia stanoviska MŠVVaŠ SR ako aj správa hlavnej kontrolórky o prešetrení podnetu je prílohou tejto zápisnice.

**K bodu 4**

V tomto bode poslanci prebrali návrh Záverečného účtu obce Choča k 31.12.2016.Starostka obce postupne predložila Rozbor plnenia príjmov a výdavkov za rok 2016, bilancia aktív a pasív, prehľad o stave a vývoji dlhu k 31.12.2016, ktorý bol porovnaný s vývojom dlhu, ktorý bol na konci roka 2015. Hospodársky výsledok obce bol vyčíslený na – 452,18 EUR.

K predloženému návrhu predložila stanovisko hlavná kontrolórka obce pani Halmovská, ktorá doporučila Záverečný účet schváliť tak ako bol predložený.

*Za ….................. 7 poslanci, proti …...................... 0, zdržal sa ….....................0,*

**K bodu 5**

Na predošlom zasadnutí OZ bola prejednávaná žiadosť č.j. 121/2017 pani Veroniky Matejovej o odkúpenie obecného pozemku par.č. 103/4 o výmere 114 m2, k.ú. Choča. Uvedená žiadosť bola odsúhlasená ako prípad hodný osobitného zreteľa, zverejnená v úradnej tabuli ako aj na internetovej stránke obce. Vzhľadom k tomu, že k zverejnenému zámeru neboli vznesené žiadne pripomienky, poslanci OZ pristúpili k prejednaniu samotného odpredaja predmetného obecného pozemku pani Veronike Matejovej za cenu 3,00 € / m2.

*Za ….................. 7, poslanci, proti …...................... 0, zdržal sa ….....................*

**K bodu 6**

Ďalej v tomto bode starostka predložila obecnému zatupiteľstvu žiadosti doručené do kancelárie obecného úradu:

► **Bar WOOD, Choča, Č.j. 243/2017**

- žiadosť o povolenie usporiadať letnú akciu pri hudbe pred zariadením Bar WOOD dňa 30.06.2017 v čase od 20.00 hod. do 24.00 hod.

*Predloženú žiadosť poslanci OZ jednohlasne schválili.*

*Za ….................. 7, poslanci, proti …...................... 0, zdržal sa ….....................0,*

**► Slovenský vodohospodársky podnik š.p. Správa povodia Dolnej Nitry. Nitra, Č.j. 257/2017**

* žiadosť o prenájom miestneho futbalového ihriska za účelom usporiadania športových hier pre zamestnancov Správy povodia Dolnej Nitry.

*Predloženú žiadosť poslanci OZ jednohlasne schválili.*

*Za ….................. 7, poslanci, proti …...................... 0, zdržal sa ….....................0,*

► **Katarína Rosinská, Choča, Č.j. 256/2017**

* žiadosť o prenájom Kultúrneho domu Choča dňa 12.08.2017 za účelom usporiadania rodinnej oslavy.

*Predloženú žiadosť poslanci OZ jednohlasne schválili.*

*Za ….................. 7, poslanci, proti …...................... 0, zdržal sa ….....................0,*

V tomto bode Rôzne sa rozprúdila živá diskusia:

*Pavel Kéri* – reagoval na zistenia zo Záverečného účtu, kde sú vysoké nedoplatky na daniach. Zaujímalo ho, ako sa budú nedoplatky riešiť.

*Starostka obce* reagovala, že prehľad platenia daní ako aj  zoznam neplatičov bude predmetom najbližšieho zasadnutia.Zdôraznila, že najvyššiu podlžnosť na daniach 4 010,63 € má stále SHR František Drgoňa, ktorého spoločnosť je v konkurze. Ďalším dlžníkom za rok 2016 bola aj spoločnosť M&F Group s.r.o., ktorá k 31.12.2016 dlhovala obci 583,98 € a SHR Juraj Vodný za rok 2016 dlhuje obci 406 €. Ďalej sú dlžníkmi fyzické osoby, ktorým sú neustále zasielané upomienky a výzvy na úhradu daní a miestnych poplatkov. Na najbližšie zasadnutie OZ bude poslancom predložený zoznam všetkých neplatičov.

*Jozef Havran* – vyjadril sa k Záverečnému účtu v tom zmysle, že oproti roku 2015 mala obec na podielových daniach viac o 26 000 €. Apeloval na poslancov s otázkou, že čo sa urobilo za tieto navýšené financie?

*Bc. Marianna Švábová, František Mankovecký* - reagovali, že obec má stále výdavky a častokrát aj nepredvídané.

*Starostka obce* – podielové dane nie sú každý mesiac v rovnakej výške - v období mesiacov 05 – 07, kedy pravidelne bývajú podielové mimoriadne nízke, odvádzajú sa v prvom rade platy zamestnancom, elektrina a niekedy nevydá na úhradu napr. plynu, odvodov do poisťovní alebo dane z príjmu v plnej výške. Toto sa ale v nasledujúcich mesiacoch postupne musí povyrovnávať a zároveň uhradiť nové odvody, nové faktúry za elektrinu, plyn.... .

*Pavel Kéri* – treba prehodnotiť rozpočet, podľa neho peniaze niekam unikajú.

*Jozef Havran* – oznámil informáciu zo stránky dlžníkov Sociálnej poisťovne, kde obec Choča dlhuje ku dňu 20.06.2017 sumu 4 231,82 €.

*Starostka obce –*zdôraznila, že to je presne to o čom hovorí. Keď klesnú podielové dane na menej ako polovicu a tento stav trvá 2- 3 mesiace, odzrkadlí sa to aj na odvodoch. Dane od občanov, ktoré sa vyberajú priebežne sotva stačia na benzín, lanká do krovinorezu, všeobecný materiál...

*Jozef Havran* – poukázal ešte na skutočnosť ohľadne učiteľky MŠ, ktorá má v pracovnej zmluve začiatok pracovného pomeru od 1.08.2015 a obecnému zastupiteľstvu to bolo oznámené až na mimoriadnom zasadnutí dňa 24.08.2015. Prečo pracovný pomer nezačal až 1.09.2015 ?

*Starostka obce* – odpovedala, že v tejto chvíli si nespomenie na presný dátum na pracovnej zmluve, avšak pripomenula opäť prítomným poslancom situáciu za ktorej bola učiteľka do MŠ prijímaná a tiež to, že pracovnoprávne otázky sú v jej kompetencii a požiadala poslancov, aby si pripomenuli § 11 zákona o obecnom zriadení.

*Jozef Havran* – v súvislosti s nesprávnym platovým zaradením učiteľky MŠ žiada vyčísliť rozdiel medzi príslušnými platovými triedami, žiada rozdiel zosobniť a ďalej  žiada, aby hlavná kontrolórka preverila platové zaradenie všetkých zamestnancov obce.

*Pavel Kéri* – navrhuje prijať VZN na prijímanie a financovanie zamestnancov.

*Jana Segíňová* – informovala sa, či má obec vypracovaný Územný plán?

*Starostka obce* – odpovedala, že obec nemá aktuálny Územný plán, v súlade s ktorým by sa riešila pre obec veľmi potrebná výstavba domov či bytov. Informovala, že vypracovanie Územného plánu je finančne náročná záležitosť, na ktorú teraz obec nemá financie. Ale do budúcna je to určite výborná myšlienka a bude sa ňou treba čím skôr zaoberať.

*Peter Kováč* – informoval sa, či obec nemá k dispozícii pozemok, kde by sa mohol zriadiť zberný dvor stavebného odpadu. Zároveň informoval, že by prostredníctvom svojej spoločnosti vedel pomôcť s takýmto zberným dvorom.

*Starostka obce* – požiadala pána Kováča, aby vypracoval koncepciu – približný návrh výstavby, prevádzky a existencie takéhoto zberného dvora a aký by to mohlo mať prínos pre obec.

*Jozef Drgoňa* – ako prevádzkový pracovník na ČOV Choča upozornil poslancov OZ, že počas silných dažďov je v kalovej nádrži nadmerné množstvo vody. Takéto množstvo negatívne pôsobí nielen na technológiu nádrže, ale aj na výsledné vzorky kalu. Pán Drgoňa si myslí, že stavebná komisia by mohla prešetriť kam je odvádzaná dažďová voda zo striech niektorých rodinných domov, či do jarkov, trativodov alebo do kanalizácie.

*Pavel Kéri* – podotkol, že tento problém začal už v minulosti, keď sa v obci budovala kanalizácia a ponechali sa jarky len na jednej strany komunikácií.

*Starostka obce* – prekonzultuje s Regionálnou správou ciest aké sú možnosti vybudovania jarkov aj po druhej strane štátnej cesty vedúcej obcou.

*Michaela Bajanová* – opakovane sa dotazovala na Radu školy a jej zloženie. Zaujíma sa o to ako sa tam niektorí jej členovia – František Mankovecký, Mgr. Alena Záhoreczová a Erika Kováčová dostali. A tiež ju zaujíma na čo sa používa časť školského poplatku, ktorý rodičia platia do materskej školy a tá určitú časť odvádza do pokladne obecného úradu.

*Starostka obce* – odpovedala jej, že otázka na Radu školy je otázkou na pani riaditeľku MŠ, nakoľko sa Rada školy volila počas rodičovského združenia, v MŠ musí byť o voľbe zápis.

Čo sa týka odvedenej časti poplatku do pokladne OcÚ, ten sa používa na úhradu prevádzkových nákladov MŠ a všeobecný materiál pre MŠ a ŠJ( kanc. papier, tonery...).

**K bodu 7**

Poslankyňa Bc. Marianna Švábová, členka návrhovej komisie prečítal návrh na uznesenie, o ktorom dala starostka hlasovať.

*Za ….................. 7, poslanci, proti …...................... 0, zdržal sa ….....................0,*

**K bodu 8**

Starostka obce poďakovala prítomným poslancom, hlavnej kontrolórke a ostatným prítomným za účasť.

**Overovatelia zápisnice:**

Katarína Rosinská …....................................

Ondrej Segíň …....................................

**Alena Záhoreczová,v.r.**

starostka obce